Príloha

ZÁPISNICA zO VII. zasadania Zmiešanej Slovensko-maďarskej komisie pre ZÁLEŽITOSTI menšÍN
Budapešť, 18. september 2007

Dňa 18. septembra 2007 sa v Budapešti uskutočnilo VII. zasadanie zmiešanej slovensko-maďarskej komisie pre záležitosti menšín pod vedením jej spolupredsedov veľvyslanca Miroslava Mojžitu a odborného štátneho tajomníka Ferenca Gémesiho. Zoznam účastníkov zasadania tvorí prílohu zápisnice. 

Strany konštatovali, že

•	Vláda Slovenskej republiky svojim uznesením č. 1059 z 13. decembra 2006 vzala na vedomie zápisnicu zo VI. zasadania zmiešanej komisie a určila zodpovedných ministrov na plnenie odporúčaní zmiešanej komisie

•	Vláda Maďarskej republiky uznesením vlády č. 2085/2007 (V.23) schválila odporúčania obsiahnuté v zápisnici VI. zasadania zmiešanej komisie a určila zodpovedných ministrov, ktorí majú plniť úlohy z nich vyplývajúce 

Strany sa zhodli v tom, že zmiešaná komisia v súlade so Zmluvou o dobrom susedstve a priateľskej spolupráci uzavretej medzi Slovenskou republikou a Maďarskou republikou,   ďalšími  dvojstrannými  dohodami a medzinárodnými dokumentmi svojou činnosťou úspešne pomáha zlepšeniu situácie maďarskej menšiny žijúcej v Slovenskej republike  a slovenskej menšiny žijúcej v Maďarskej republike. Konštatovali, že členstvo obidvoch krajín v Európskej únii zabezpečuje  priaznivé  možnosti z hľadiska posilnenia spolupráce a zmiešaná komisia je efektívnym nástrojom pozitívneho riešenia prípadných otvorených otázok spadajúcich do jej kompetencie v európskom duchu dobrosusedskej spolupráce. 

Strany  vysoko ocenili   výsledky nedávneho oficiálneho bilaterálneho stretnutia predsedov vlád   Slovenskej republiky a Maďarskej republiky v Bratislave. Vyjadrili presvedčenie, že toto stretnutie pozitívne ovplyvní ďalší rozvoj bilaterálnych vzťahov a prijatý balík opatrení prispeje k   prehĺbeniu kontaktov medzi  obidvoma národmi, lepšiemu vzájomnému pochopeniu a zároveň poslúži zlepšeniu postavenia národnostných menšín.  

Ako členské štáty Európskej únie obe strany zdôraznili význam ďalšieho rozvoja cezhraničnej a regionálnej spolupráce. V tejto súvislosti strany konštatovali možnosť využitia rozvojovej spolupráce aj k prospechu národnostných menšín.

Strany sa zhodli v tom, že v nasledujúcich rokoch je účelné a potrebné vo väčšej miere ako doteraz opierať sa o možnosti rozvojovej politiky dotýkajúcej sa menšín a presadzujú čo najširšie využitie zdrojov národných, cezhraničných, transnacionálnych a interregionálnych programov EÚ, ktoré napomáhajú ich uskutočneniu. 

Maďarská strana informovala o základných princípoch obnovenej národnej politiky maďarskej vlády a o tých organizačných zmenách, ktoré nastali v systéme podpôr Maďarov žijúcich v zahraničí v období, ktoré uplynulo od predchádzajúceho zasadnutia zmiešanej komisie.

	Strany vítajú, že na práci zmiešanej komisie sa aktívne zúčastňujú aj zástupcovia Maďarov na Slovensku a Slovákov v Maďarsku, lebo ich spolupôsobenie vo veľkej miere  napomáha tomu, aby komisia zohľadnila ich potreby a požiadavky.

Zmiešaná komisia v súlade článkom 6  Dohody medzi vládou Slovenskej republiky a vládou Maďarskej republiky uzavretej 12. decembra 2003 o vzájomnej podpore národnostných menšín v oblasti vzdelávania a kultúry hodnotila plnenie dohody a konštatovala, že poskytovanie podpôr zo strany obidvoch štátov prebieha v súlade s dohodou. 

II.

Strany sa vzájomne informovali o realizácii odporúčaní prijatých na predchádzajúcich zasadaniach zmiešanej komisie.
 
Konštatovali, že odporúčania sa plnia, pričom väčšina týchto odporúčaní nie je formulovaná ako jednorazová úloha, ale predpokladá pravidelné a priebežné plnenie. 

Strany zdôraznili, že v blízkej budúcnosti je potrebné venovať osobitnú pozornosť plneniu nasledujúcich odporúčaní (ich poradie neoznačuje poradie dôležitosti).

Pre obidve strany:

Odporúčanie č. 2 zo IV. zasadania v upravenej forme:
Strany v spolupráci s expertmi oboch štátov budú pomáhať pri priebežnom uverejňovaní najdôležitejších slovenských právnych predpisov v maďarskom jazyku a najdôležitejších maďarských právnych predpisov v slovenskom jazyku, so zvláštnym zreteľom na právne predpisy, ktoré sa dotýkajú osôb patriacich k národnostným menšinám. 

Odporúčanie č. 4 zo IV. zasadania:
Strany zriadia ad hoc komisiu na vypracovanie porovnávacej štúdie o podpore slovenskej národnostnej menšiny v Maďarskej republike a maďarskej národnostnej menšiny v Slovenskej republike v oblasti vzdelávania, kultúry a osvety.

Odporúčanie č. 8 zo IV. zasadania:
V rámci realizácie projektu rozšírenia Domu slovenskej kultúry v Békešskej Čabe preskúmať možnosti jeho finančného zabezpečenia. 

Odporúčanie č. 10 zo IV. zasadania:
Vytvoriť podmienky na dokončenie a vydanie alternatívnej učebnice pre výučbu dejepisu.

Odporúčanie č. 5 z V. zasadania:
Strany preskúmajú možnosť zabezpečenia dodatočných finančných prostriedkov potrebných pre zachovanie málotriednych škôl s vyučovacím jazykom slovenským v Maďarskej republike a vyučovacím jazykom maďarským v Slovenskej republike.

Odporúčanie č. 10 z V. zasadania v upravenej forme: 
Slovenská strana zabezpečí  potrebnú podporu pre činnosť odborných organizácií vykonávajúcich výskum v oblasti regionálneho školstva a pomáhajúcich tým v odbornej, metodickej a pedagogickej práci  verejného školstva v maďarskom jazyku v Slovenskej republike: Zväz maďarských pedagógov na Slovensku a Pedagogický inštitút Comenius. 
Maďarská strana preskúma možnosť poskytovania pravidelnej podpory pre Výskumný ústav Slovákov v Maďarsku v rámci rozpočtu Celoštátnej slovenskej samosprávy.

Nové odporúčania:

1. Strany spoločne preskúmajú možnosť zriadenia výstavy Madácha v Dolnej Strehovej  Popritom navrhujú v duchu Operačného programu európskej územnej spolupráce 2007-2013 medzi Slovenskom a Maďarskom vytvorenie kultúrneho turizmu viažúceho   sa na pamätné miesta Madácha a Mikszátha a sieť etnografických zbierok Slovákov v Maďarsku,  organizovanie literárnych exkurzií, spoločne podporia usporiadanie v ročnom alebo dvojročnom intervale Literárnych dní Mikszátha a Madácha a k tomu sa viažúcej série kultúrnych podujatí, resp.  intenzívnejšie spopulárnenie Madáchovho dňa v Balašských Ďarmotách v obidvoch krajinách.  

2. Strany odporúčajú zintenzívniť interregionálne vzťahy na rôznych úrovniach – medzi regiónmi, mikroregiónmi, obcami a mestami, spoločné iniciatívy a projekty v oblasti hospodárstva, infraštruktúry a ľudských zdrojov – na realizáciu ktorých je potrebné účinnejšie než doteraz využiť zdroje EÚ. Strany požiadajú zmiešanú komisiu pre cezhraničnú spoluprácu, aby uvedené zohľadnila v budúcom období vo svojej činnosti.  

3. Strany sa do 31. decembra 2007 vyjadria k možnosti určenia zdrojov slúžiacich na podporu štipendijného systému Celoštátnej slovenskej samosprávy. 

4. Strany uskutočnia kroky k vzniku maďarského osvetového inštitútu na Slovensku, ktorý budú financovať spoločne obidve krajiny. Odporúčajú, aby sa vytvárajúci inštitút  napojil na personálnu a vecnú infraštruktúru osvetového inštitútu Csemadok /Dunajská Streda/.

5. Strany budú presadzovať, aby na stretnutí expertov  bolo vyjasnené, aký bude vplyv plánovaného prechodu na digitálne vysielanie na  celkové rozhlasové a televízne vysielanie a aby  o tom rokovali aj s predstaviteľmi menšín.

Pre slovenskú stranu:

Odporúčania č. 1.2 z III. zasadania v upravenej forme:
V rámci vysporiadania vzťahov medzi štátom a cirkvami v súlade so zákonom                         č. 161/2005 Z. z. o navrátení vlastníctva k nehnuteľným veciam cirkvám a náboženským spoločnostiam a prechode vlastníctva k niektorým nehnuteľnostiam preveriť jeho plnenie smerom k Reformovanej kresťanskej cirkvi na Slovensku. 

Odporúčanie č. 14 zo IV. zasadania:
V rámci prípravy zákona o financovaní kultúry upraviť aj financovanie rozvoja a šírenia kultúry národnostných menšín.

Odporúčanie č. 17 zo IV. zasadania v upravenej forme:
Posúdiť možnosti obnovenia bezplatnej jazykovej a odbornej prípravy na univerzitné prijímacie skúšky v Slovenskej republike pre absolventov slovenských stredných škôl v Maďarskej republike.

Odporúčanie č. 7 z V. zasadania:
Slovenská strana  zabezpečí satelitné vysielanie programu Slovenskej televízie alebo jej špeciálneho denného vysielania programových relácií vyhotovených vo vlastnej tvorbe pre tento účel a voľného prístupu k nim pre Slovákov v Maďarskej republike. 

Odporúčanie č. 9 z V. zasadania v upravenej forme:
Slovenská strana bude naďalej zabezpečovať náležité materiálne predpoklady fungovania a rozvoja Univerzity J. Selyeho v Komárne.

Odporúčanie č. 11 z V. zasadania:  
Slovenská strana preskúma možnosť, aby maďarské kultúrne inštitúcie delimitované do právomoci VÚC mali vytvorené vhodné materiálne podmienky na garantovanie úplnej a efektívnej činnosti.  V prípade Jókaiho divadla v Komárne a divadla Thália v Košiciach podporí ich divadelné vystúpenia mimo hraníc VÚC, do pôsobnosti ktorého patria. 

Nové odporúčania:

6. Slovenská strana uskutoční kroky k zlepšeniu finančných a technických podmienok vysielania rádia Patria. 

Pre maďarskú stranu:

Odporúčanie č. 4 z I. zasadania: 
Legislatívne riešiť zastúpenie slovenskej národnostnej menšiny v parlamente Maďarskej republiky.
 
Odporúčanie č. 2.5 z III. zasadania v upravenej forme:
V zmysle predchádzajúceho odporúčania zabezpečiť osadenie pamätnej tabule Jána Kollára v Budapešti a jej umiestnenie na dôstojnom mieste.

Odporúčanie č. 21 zo IV. zasadania v upravenej forme:
Nájsť zdroje na dofinancovanie  plánu  rozšírenia a rekonštrukcie budovy Slovenského gymnázia, Základnej školy a internátu v Békešskej Čabe. 

Odporúčanie č. 22 zo IV. zasadania v upravenej forme:
Preskúmať možnosti  vydávania časopisov pre slovenskú menšinu a k tomu potrebné  finančné zabezpečenie a hľadať systémové riešenie pre systematickú a pravidelnú podporu týždenníka Ľudové noviny.  

Odporúčanie č. 12 z V. zasadania:
Maďarská strana podporí rozšírenie a zlepšenie obsahovej stránky výučby slovenského jazyka a výučby v slovenskom jazyku, vrátane všeobecnovzdelávacích predmetov.

Odporúčanie č. 14 z V. zasadania:
Maďarská strana bude presadzovať v Rade pre rozhlasové a televízne vysielanie zabezpečenie vhodnejších vysielacích termínov slovenských národnostných relácií a ich repríz vo verejnoprávnej Maďarskej televízii . 

Odporúčanie č. 15 z V. zasadania:
Maďarská strana podporí vytváranie náležitých podmienok tvorby a vysielania slovenských národnostných relácií vo verejnoprávnom Maďarskom rozhlase, ako aj ich celoplošného príjmu s osobitným zreteľom na územie obývané menšinou.

Nové odporúčania:

7. Maďarská strana nástrojmi stanovenými v zákone o štátnom rozpočte  naďalej zabezpečí výdavky pre činnosť verejných vzdelávacích inštitúcií prevzatých  Celoštátnou slovenskou samosprávou /Békešská Čaba, Nové Mesto pod Šiatrom, Sarvaš/. Zmiešaná komisia upozorňuje príslušné maďarské orgány, aby pri vytváraní pravidiel zohľadnili požiadavky na financovanie týchto inštitúcií.

8. Podporí druhú etapu výstavby v súčasnosti štvortriednej školy v Lucíne cez projekt podaný zriaďovateľom s cieľom zachovať výučbu slovenského jazyka v regióne Salgotariánu.

9. Maďarská strana – pokiaľ možno nie formou projektov – zabezpečí pre Výskumný ústav Slovákov v Maďarsku s ročnou pravidelnosťou tzv. vydavateľskú podporu a podporu na organizovanie podujatí. 

10. Zabezpečí materiálnu podporu na základe požiadaviek vydavateľa na vydávanie časopisov domácej slovenskej kultúry a vedy aspoň na takej úrovni, ktorá zabezpečí ich zachovanie.

III.

	Odporúčania z predchádzajúcich zasadaní zmiešanej komisie, ktorých plnenie strany naďalej považujú za svoju úlohu.

Pre obidve strany:

Odporúčanie č. 5 zo IV. zasadania:
Preskúmať možnosti finančnej podpory vybudovania a fungovania siete slovenských regionálnych kultúrnych centier v Maďarskej republike a maďarských regionálnych kultúrnych centier v Slovenskej republike.

Odporúčanie č. 6 zo IV. zasadania: 
Spoločným úsilím napomáhať vykonávaniu religiózneho života veriacich hlásiacich sa k slovenskej a maďarskej národnostnej menšine v materinskom jazyku vrátane výuky a prípravy nových kňazov. 

Odporúčanie č. 7 zo IV. zasadania: 
Vypracovať spoločný projekt komplexnej rekonštrukcie a spoločného využívania kaštieľa v Borši  za pomoci spoločného materiálneho zabezpečenia, vykonať kroky za účelom získania prostriedkov pre spoločný projekt z rozvojových programov Európskej únie a pri príležitosti 300. výročia Rákóciho povstania zrealizovať rekonštrukciu rodného domu (Fr. Rákóciho) v období rokov 2003 – 2011.

Odporúčanie č. 11 zo IV. zasadania v upravenej forme:
Strany sa budú usilovať o rozvoj knižníc s fondom kníh v slovenskom jazyku v Maďarskej republike a knižníc s fondom kníh v maďarskom jazyku v Slovenskej republike, so zvláštnym zreteľom na zvyšovanie ich stavov a rozvoj informatiky. Strany preskúmajú možnosť podporovania osvetových knižníc fungujúcich v prvom rade v prihraničných regiónoch  navštevovaných maďarskými čitateľmi na Slovensku a slovenskými čitateľmi v Maďarsku, vzniku mobilných knižníc a neustálu starostlivosť o dokumenty v slovenskom a maďarskom jazyku. 

Odporúčanie č. 13 zo IV. zasadania:
Posúdiť možnosti ďalších foriem spolupráce s vedúcimi vzdelávacích ústavov prijímajúcej strany pri výbere slovenských hosťujúcich pedagógov v Maďarskej republike a maďarských hosťujúcich pedagógov v Slovenskej republike, vybratých na základe tendrov. 

Odporúčanie č. 16 zo IV. zasadania v upravenej forme:
Strany budú podporovať mapovaciu činnosť Múzea maďarskej kultúry na Slovensku zameranú na pamätné miesta maďarskej národnostnej menšiny na Slovensku a podniknú kroky za účelom spoločnej realizácie rekonštrukčných prác Madáchovho kaštieľa  v Dolnej Strehovej.

Odporúčanie č. 1 z V. zasadania:
Zmiešaná komisia odporúča, aby sa strany vzájomne informovali o návrhoch oboch štátov a prípadne spolupracovali pri príprave a prijímaní noriem Európskej únie v oblasti menšinovej politiky.

Odporúčanie č. 2 z V. zasadania: 
Strany posúdia možnosť poskytovania, resp. zvýšenia podpory na zabezpečenie činnosti mimovládnych organizácií pôsobiacich v oblasti rozvoja jazykovej a kultúrnej identity slovenskej  národnostnej menšiny v Maďarskej republike a maďarskej národnostnej menšiny v Slovenskej republike.

Odporúčanie č. 4 z V. zasadania:
Zmiešaná komisia odporúča, aby strany preskúmali možnosť zriadenia Výchovno-vzdelávacieho a doškoľovacieho strediska Celoštátnej slovenskej samosprávy na území Slovenskej republiky a podpory jeho prevádzky.

Odporúčanie č. 6 z V. zasadania: 
Zmiešaná komisia podporuje uzavretie slovensko-maďarskej dohody o starostlivosti o vojnové hroby. 

Pre slovenskú stranu:

Odporúčanie č. 2.4 z III. zasadania:
Podporovať kontinuálne vzdelávanie v Slovenskej republike v oblasti osvety pre odborníkov slovenskej národnosti z Maďarskej republiky, resp. vysielanie osvetových pracovníkov pre potreby Regionálnych kultúrnych centier Slovákov v Maďarskej republike.

Odporúčanie č. 8 z V. zasadania:
Slovenská strana bude podporovať spoluprácu kultúrnych, vedeckých a školských inštitúcií Celoštátnej slovenskej samosprávy s príslušnými štátnymi inštitúciami Slovenskej republiky (napr. Slovenská akadémia vied, Slovenské národné múzeum, Štátny archív SR, Slovenský filmový ústav, Národné osvetové centrum, Divadelný ústav Ministerstva kultúry, Metodické centrum Ministerstva školstva) 

Pre maďarskú stranu:

Odporúčanie č. 19 zo IV. zasadania: 
Zabezpečiť finančné, materiálne a odborné podmienky pre efektívnejšiu činnosť škôl s vyučovacím jazykom slovenským v Maďarskej republike. 

Odporúčanie č. 25 zo IV. zasadania:
Podporiť úsilie slovenskej samosprávy zamerané na vytvorenie slovenského evanjelického misijného strediska v Budapešti (tzv. Lutherov dom).

Odporúčanie č. 26 zo IV. zasadania v upravenej forme: 
Preskúmať na základe návrhu Slovenskej menšinovej samosprávy v Budapešti možnosť prípravy realizačnej štúdie na vytvorenie slovenského kultúrneho centra v objekte tzv. Bobuľovho paláca v Budapešti alebo v inom vhodnom objekte. 

Odporúčanie č. 13 z V. zasadania: 
Maďarská strana zabezpečí náležité finančné predpoklady pre národnostnú výchovu v materských školách, pre národnostné vyučovanie a internáty tak, aby nedošlo k zníženiu objemu finančných prostriedkov zo štátneho rozpočtu. 

Odporúčanie č. 16 z V. zasadania:
V rámci Bolonského procesu zabezpečiť zvýšenú materiálnu podporu pre vysokoškolské inštitúcie zamerané na vzdelávanie súvisiace s jazykom a kultúrou slovenskej menšiny v rámci bakalárskeho a magisterského štúdia. V záujme ďalšieho vzdelávania slovenskej inteligencie preskúmať možnosť zabezpečenia získanie druhého, resp. ďalšieho odborného vzdelania v oblasti slovenskej národnostnej kultúry v rámci štátom financovaného vzdelávania.

IV.

Dané v Budapešti dňa 18. septembra 2007, v jazyku slovenskom a maďarskom po dvoch vyhotoveniach. Obe jazykové verzie sú rovnocenné.

        Miroslav Mojžita 					       Ferenc Gémesi
   predseda slovenskej časti					  predseda maďarskej časti
       zmiešanej komisie					       zmiešanej komisie

Zloženie slovenskej delegácie na VII. zasadaní Zmiešanej slovensko-maďarskej komisie pre záležitosti menšín

Miroslav Mojžita, predseda slovenskej časti zmiešanej komisie, veľvyslanec Slovenskej  
                               republiky v Bosne a Hercegovine

Michaela Ležáková, tajomníčka slovenskej časti komisie, Ministerstvo zahraničných vecí SR

Členovia: 

Bibiána Obrimčáková, štátna tajomníčka, Ministerstvo školstva SR

Juraj Migaš, veľvyslanec Slovenskej republiky v Maďarskej republike

Vilma Prívarová, predsedníčka Úradu pre Slovákov žijúcich v zahraničí

László Nagy, poslanec Národnej rady SR, predseda Výboru NR SR pre ľudské práva, národnosti a postavenie žien

Ľubomír Šišák, riaditeľ kancelárie podpredsedu vlády SR pre vedomostnú spoločnosť, európske záležitosti, ľudské práva a menšiny, Úrad vlády SR

Pavel Mikula, riaditeľ odboru národnostných menšín a znevýhodnených skupín obyvateľstva, Ministerstvo kultúry SR

Janka Burianová, riaditeľka 2. teritoriálneho odboru, Ministerstvo zahraničných vecí SR

Zuzana Topoľská, riaditeľka odboru ľudských práv, Ministerstvo zahraničných vecí SR

Milan Kurucz, riaditeľ Slovenského inštitútu v Budapešti

Štefan Zachariáš, primátor Moldavy nad Bodvou

Emília Páleníková, sekcia vysokých škôl -  odbor vysokoškolského vzdelávania, Ministerstvo školstva SR

Ladislav Vadkerti, sekcia regionálneho školstva - odbor vzdelávania národnostných menšín, Ministerstvo školstva SR

Katarína Čamborová, sekcia medzinárodnej spolupráce, Ministerstvo školstva SR 

Peter Hatiar, radca, Veľvyslanectvo Slovenskej republiky v Maďarskej republike

Ondrej Hoffman, tlmočník

Zloženie maďarskej delegácie na VII. zasadaní Zmiešanej slovensko-maďarskej komisie pre záležitosti menšín

Gémesi Ferenc,  predseda maďarskej časti zmiešanej komisie, odborný štátny tajomník Úradu predsedu vlády Maďarskej republiky

Haraszti Attila, tajomník maďarskej časti zmiešanej komisie, Úrad predsedu vlády MR

Členovia: 

Dr. Törzsök Erika, riaditeľka sekcie národnej politiky, Úrad predsedu vlády MR

Dr. Zilahi László, zástupca riaditeľky sekcie národnej politiky, Úrad predsedu vlády MR

Németh Erika, riaditeľka sekcie národnostných a etnických menšín, Úrad predsedu vlády MR 

Paulik Antal, zástupca riaditeľky sekcie národných a etnických menšín, Úrad predsedu vlády MR

Dr. Csányi Klára, riaditeľka sekcie, Ministerstvo pre samosprávy a regionálny rozvoj MR

Ján Fuzik, predseda Celoštátnej slovenskej samosprávy

Heizer Antal, veľvyslanec Maďarskej republiky v Slovenskej republike

Kraszlán István, riaditeľ odboru, Ministerstvo školstva a kultúry MR

Láng Judit, hlavná radkyňa, Ministerstvo zahraničných vecí MR 

Dr. Mesterházy Vera, hlavný radca, Ministerstvo hospodárstva a dopravy MR

Dr. Sipiczki Mátyás, predseda Výskumného ústavu Slovákov v Maďarsku

Kálóczy Katalin, hlavná radkyňa, Ministerstvo školstva a kultúry MR

Szantner Viktor, poradca, Ministerstvo školstva a kultúry MR

Dr. Fedor Tibor, riaditeľ sekcie, Ministerstvo školstva a kultúry MR

Vadász Magda, tlmočníčka